Napisala: Roberta Guljaš, 8.c

Jadi jedne Lade

Roman za mlade *Debela* autorice Silvije Šesto Stipaničić, izašao u nakladi Semafore 2001. g., nagrađen je prvom nagradom na anonimnom natječaju Ivana Brlić-Mažuranić, a kasnije je i stavljen na Časnu listu IBBY-a, gdje se na međunarodnoj razini biraju ponajbolje knjige za mladež. Djelo je također dramski prilagođeno i postavljeno na daske zagrebačkog kazališta Mala scena. Pisan u prvom licu, roman je ispovijest nalik dnevničkom zapisu koji prati pubertetske probleme petnaestogodišnje Lade.

Lada je djevojka s manjkom samopouzdanja i velikim kompleksima te često vodi borbe sama sa sobom u pokušaju da se uklopi u svoju školsku i obiteljsku sredinu. Često iskušava nove dijete i trenira ne bi li joj se svidio vlastiti odraz u zrcalu. Važnije od toga joj je da se svidi svojoj okolini. Lada puši, povremeno pije, a nije joj strano niti eksperimentiranje s lakim drogama. Sve to čini uslijed ljubavnih i obiteljskih problema u društvu u kojem je takvo ponašanje prihvaćeno i dobrodošlo. S roditeljima ima pomalo čudan, prvenstveno prijateljski odnos, pun obostranog povjerenja. Ladini roditelji su nekonvencionalni. Izlasci su neograničeno dopušteni, ne kažnjavaju je zbog pijanstva i pušenja, ali se inzistira na samostalnosti, odgovornosti, marljivosti i iskrenosti. Odnos s bratom je tipično tinejdžerski napet, no kasnije se popravlja kada se, našavši se u ozbiljnim životnim problemima, brat i sestra nauče povjerenju i pružanju međusobne podrške. Kada Lada konačno *sredi* sliku o sebi, počinje biti zadovoljnija sama sa sobom te joj se konačno počinje smiješiti sreća i na ljubavnom planu.

Silvija Šesto govori slobodno o problemima mladih u društvu te namjerno ne izbjegava neugodne teme poput droge, seksa, alkohola, preljuba, rastave, karcinoma, homoseksualnosti i pobačaja. Čitatelja zato ni ne čudi slobodan stil i jezik u kojem je zastupljen žargon mladih te govor zagrebačke urbane sredine. Karakterizira ga također upotreba anglizama svojstvenih jeziku mladih, ali i neizbježnih vulgarizama.

Roman mi se izrazito svidio jer se gotovo svaki moj vršnjak može poistovjetiti s njegovim temama i likovima. Toplo ga preporučujem za čitanje u prohladnim jesenskim danima.